Университетым щIэтIысхьа япэ студентхэр ягъэлъапIэ
ШыщхьэуIум и 1-м пщыхьэщхьэр сыхьэт 18-м ирихьэлIэу зэфIэкIащ Къэбэрдей-Балъкъэр къэрал университетым щIэтIысхьэхэм я япэ гупыр къыхэхыныр. Бакалавриатымрэ специалитетымрэ щIэхуахэм я спискэхэр къыфIалъхьащ. Аспирантурэмрэ бакалавриатымрэ щIэтIысхьэнухэр иджыри къыхах. Абы бюджетым и ахъшэкIэ щеджэнущ балл нэхъыбэ дыдэ зиIэ, апхуэдэу льготэ пыухыкIахэр зыхуэгъэза студентхэр. Ахэр процент 80 хъууэ щытынущ.
Сыт щыгъуи хуэдэу куэд хущIокъу экономикэ, юриспруденцэ, медицинэ IэщIагъэхэм хуеджэну. Къапщтэмэ, юридическэ факультетым бюджет ахъшэкIэ щеджэну цIыху 11-м яхэхуэн папщIэ цIыху 222-м документхэр иратащ. Нэхъ мащIэщ щIэныгъэ хэхахэм хуеджэну хущIэкъухэр. Псалъэм папщIэ, радиофизикэмкIэ къудамэм бюджет ахъшэкIэ щеджэну цIыху 25-рэ къыхахынущи, а IэщIагъэм хуеджэну документхэр зытахэр цIыху 72-рэ хъууэ аращ.
Япэ гупым хэмыхуахэм ящыщ куэд хущIэкъунущ етIуанэ гупым зэрыхэхуэнум. Ахэр къыхэхын щаухынур шыщхьэуIум и 8-рщ.
КъБКъУ-м и пресс-IуэхущIапIэ.
